Anna Veith

**Anna Veith** (sünninimega **Anna Fenninger**; sündinud 18. juunil 1989 Halleinis) on Austria mäesuusataja, olümpiavõitja ja kolmekordne maailmameister.

Juunioride maailmameistrivõistlustel on Fenninger tulnud kolm korda maailmameistriks. Lisaks on ta võitnud kaks hõbemedalit ja ühe pronksi.

Fenningeri esimene talv tippspordis oli 2005. aastal. Ta osales Šveitsis Euroopa noorte olümpiafestivalil, kus ta 25. jaanuaril oli Les Croset's suurslaalomis austerlastest halvimana 7., järgmisel päeval Morginsis slaalomis parima austerlasena 3. ja veel päev hiljem Les Croset's ülisuurslaalomis austerlastest keskmisena taas 3. Järgnesid Austria juunioride meistrivõistlused, kus ta 30. jaanuaril katkestas Lechis slaalomi esimese laskumise, järgmisel päeval tuli Lechis suurslaalomis 4. kohale ja 10. veebruaril Gaalis suurslaalomis 7. kohale. Austria täiskasvanute meistrivõistlustel Naudersis katkestas ta 16. märtsil slaalomis teise laskumise, aga järgmisel päeval tuli suurslaalomis 13. kohale. Lõpuks toimusid Pitztalis veel hooaja viimased võistlused, kus ta 12. aprillil jäi Austria juunioride meistrivõistlustel kiirlaskumises 36. kohale, järgmisel päeval Austria täiskasvanute meistrivõistlustel kiirlaskumises 45. kohale ja veel päev hiljem Austria täiskasvanute meistrivõistlustel ülisuurslaalomis 27. kohale.

23. jaanuaril 2006 tuli Fenninger Spital am Pyhmis Austria juunioride meistrivõistlustel suurslaalomis 4. kohale. Vähem tähtsatel võistlustel esines ta aga hästi ja arvati juunioride MM-ile Kanadasse Québeci sõitvasse koondisse. MM toimus Le Massifis ja Mount St. Anne'is ja Fenninger esines seal edukalt. 3. märtsil pälvis ta kiirlaskumises hõbemedali 0,1-sekundilise kaotusega Šveitsi suusatajale Marianne Abderhaldenile. 4. märtsil tuli ta slaalomis 4. kohale (Kathrin Triendl tõi Austriale taas hõbemedali). 5. märtsil tuli Fenninger juunioride maailmameistriks ülisuurslaalomis, edestades järgmisi juba 0,8 sekundiga. 7. märtsil saavutas ta suurslaalomis 9. koha, kusjuures Eva-Maria Brem tõi Austriale siitki pronksmedali.

Järgnesid Austria meistrivõistlused. Altenmarkt-Zauchensees katkestas Fenninger 23. märtsil kiirlaskumise, aga järgmisel päeval tuli ülisuurslaalomis 8. kohale. Seejärel jätkusid Austria meistrivõistlused Lechis, kus Fenninger katkestas 27. märtsil slaalomi esimese laskumise, aga järgmisel päeval saavutas suurslaalomis 5. koha (võitis Brem).

Fenninger osales esimest korda maailma karikasarjas 11. novembril 2006 Soomes Levis slaalomis, kuid tulemust ta kirja ei saanud, sest sõitis rajalt välja. Esimesele punktikohale ehk 30 parema hulka jõudis ta 21. jaanuaril 2007 Itaalias Cortina d'Ampezzos suurslaalomis, kui ta sai 16. koha. Oma esimesest 14 MK-etapist ülejäänud 13 ta katkestas.

Oma parimat tulemust MK-etapil parandas Fenninger 22. detsembril 2007, kui ta oma kodumaal peetud Alpi kahevõistluse etapil lõpetas kiirlaskumise 6. kohal ja slaalomis oli 8., aga tõusis ikkagi 4. kohale, olles austerlastest parim. Selle aasta juunioride MM toimus Hispaanias Formigalis ja Fenningeri saatis neil taas edu. 23. veebruaril 2008 oli ta ülisuurslaalomis teine, kaotades Saksamaa suusatajale Viktoria Rebensburgile 0,78 sekundit. 26. veebruaril tuli ta kiirlaskumises 4. kohale, olles austerlastest ikkagi selgelt parim. 28. veebruaril sai ta slaalomis 8. koha, Bernadette Schild tõi Austriale kulla. Järgmisel päeval tuli Fenninger Alpi kahevõistluses juunioride maailmameistriks, kui ta suurslaalomi esimese laskumise järel oli 3., teise laskumisega tõusis liidriks ja kiirlaskumises suutis liidripositsiooni säilitada. Eva-Maria Brem saavutas pronksmedali.

Selle aasta Austria meistrivõistlused toimusid Haus im Ennstalis. 27. märtsil tuli Fenninger seal kiirlaskumises juunioride seas 6. ja täiskasvanute seas 10. kohale. Järgmisel päeval oli ta ülisuurslaalomis täiskasvanute seas 8. ja 1. aprillil slaalomis 7.

26. jaanuaril 2009 Cortina d'Ampezzos jõudis ta esimest korda poodiumile, olles ülisuurslaalomis teine. Ta arvati Austria koondisse ja osales neljal distantsil maailmameistrivõistlustel Prantsusmaal Val d'Isere'is. 3. veebruaril saavutas ta kohe ülisuurslaalomis 4. koha (Andrea Fischbacher tõi Austriale pronksmedali). 6. veebruaril osales ta Alpi kahevõistluses, kus ta oli kiirlaskumises 12. ja tõusis suurslaalomiga 7. kohale. (Austria sai kuld- ja pronksmedali.) 9. veebruaril katkestas ta kiirlaskumise. 14. veebruaril ebaõnnestus Austria slaalomis täielikult: esimeses laskumises ei tulnud keegi austerlastest 30 parema sekka ega pääsenud teise sõitu! Fenninger oli 36.

Järgnesid juunioride maailmameistrivõistlused Saksamaal Garmisch-Partenkirchenis. Fenninger osales kolmel aeglasemal distantsil. 1. märtsil jäi ta slaalomis 17. kohale, järgmisel päeval oli suurslaalomis 6. (Karin Hackl tõi Austriale pronksmedali) ja 4. märtsil pälvis ka Fenninger ülisuurslaalomis pronksmedali kahe austerlase vahel (Viktoria Rebensburg võitis).

2009. aasta Austria meistrivõistlustel pälvis Fenninger juba medali. 17. märtsil oli ta slaalomis Lackenhof am Öscheris avalaskumise järel teisel kohal ja taandus teise laskumisega pronksile. Kathrin Zettel võitis mõlemad laskumised. Järgmisel päeval oli ta sealsamas suurslaalomis 18. (Zettel võitis taas).

2010. aasta taliolümpiamängudel Kanadas Vancouveris läks Fenningeril halvasti. Ta osales kolmel distantsil. 17. veebruaril oli ta halvima austerlasena kiirlaskumises 25. Järgmisel päeval osales ta Alpi kahevõistluses, kus oli algul kiirlaskumises halvima austerlasena 18. ja tõusis lõpuks 16. kohale. 20. veebruaril oli ta ka ülisuurslaalomis 16.

2010. aasta Austria meistrivõistlustel Innerkremsis katkestas Fenninger 15. märtsil slaalomi teise laskumise ja järgmisel päeval oli suurslaalomis 12.

Järgmisel hooajal Fenningeri tulemused paranesid. Maailma karikasarja etappidel kordas ta kahel korral oma senist parimat, milleks oli neljas koht: 5. detsembril Kanadas Lake Louise'is ülisuurslaalomis ja 19. detsembril Val d'Isere'is Alpi kahevõistluses. 8. jaanuaril 2011 tuli ta Zauchensees lõpuks kiirlaskumises kolmandaks Lindsey Vonni (USA) ja Anja Pärsoni (Rootsi) järel. Juba 21. jaanuaril kordas ta kolmandat kohta Cortina d'Ampezzos, taas Vonni ja Pärsoni järel, kusjuures vahe Pärsoniga oli kõigest 0,04 sekundit.

2011. aasta maailmameistrivõistlused mäesuusatamises toimusid Garmisch-Partenkirchenis. Fenninger osales kolmel kiiremal distantsil. 8. veebruaril oli ta ülisuurslaalomis 5. (Elisabeth Görgl võitis). 11. veebruaril tuli ta suures Alpi kahevõistluses maailmameistriks, edestades 0,09 sekundiga Tina Mazet (Sloveenia) ja 0,27 sekundiga Anja Pärsonit. 13. veebruaril jäi Fenninger kiirlaskumises 17. kohale (Görgl võitis).

26. märtsil tuli Fenninger esimest korda Austria meistriks, võites Saalbachis ülisuurslaalomi. Ta edestas Andrea Fischbacherit 0,32 sekundiga.

4. detsembril 2011 tuli Fenninger esimest korda maailma karikasarja etapil teiseks. See juhtus Lake Louise'is ülisuurslaalomis, kus ta kaotas Lindsey Vonnile 0,19 sekundiga. 28. detsembril võitis ta lõpuks MK-etapi ja see juhtus kodumaal Lienzis, kui ta võitis suurslaalomi.

2013. aasta maailmameistrivõistlustel Schladmingis tegi ta kaasa neljal distantsil. 5. veebruaril ülisuurslaalomis ja 8. veebruaril Alpi kahevõistluses ta katkestas, 10. veebruaril tuli ta kiirlaskumises 11. 14. veebruaril toimunud suurslaalomis võitis ta aga pronksmedali.

2014. aasta taliolümpiamängudel Sotšis võistles ta samuti neljal alal. 10. veebruaril tuli Alpi kahevõistluses, kaheksandaks, 12. veebruaril kiirlaskumises katkestas, kuid võitis 15. veebruaril toimunud ülisuurslaalomis kuldmedali, edestades Maria Höfl-Rieschi (Saksamaa) 0,55 sekundiga ja kaasmaalast Nicole Hosp 0,66 sekundiga. 18. veebruaril toimunud suurslaalomis võitis ta Tina Maze järel hõbemedali, kellel kaotas 0,07 sekundiga.

2015. aasta maailmameistrivõistlustel Beaver Creekis tuli ta maailmameistriks suurslaalomis ja ülisuurslaalomis ning võitis kiirlaskumises hõbemedali.

2015.–2016. aasta hooajast jäi ta põlvevigastuse tõttu eemale.

2018. aasta taliolümpiamängudel Pyeongchangis võitis ta ülisuurslaalomis hõbemedali, kaotades tšehhitar Ester Ledeckále kõigest ühe sajandikuga. Suurslaalomis oli Veith kaheteistkümnes.

## Saavutused

### [[Taliolümpiamängud|Olümpiamängudel]]
* 2014  Sotšis
**  **olümpiavõitja** ülisuurslaalomis
**  hõbemedal suurslaalomis
* 2018  Pyeongchangis
**  hõbemedal ülisuurslaalomis

### [[Mäesuusatamise maailmameistrivõistlused|Maailmameistrivõistlustel]]
* 2011  Garmisch-Partenkirchenis 
**  **maailmameister** suures Alpi kahevõistluses
**  hõbemedal võistkonnavõistluses
* 2013  Schladmingis 
**  pronksmedal suurslaalomis
* 2015  Beaver Creekis 
**  **maailmameister** suurslaalomis
**  **maailmameister** ülisuurslaalomis
**  hõbemedal kiirlaskumises

### Juunioride maailmameistrivõistlustel
* 2006  Le Massifis
**  **juunioride maailmameister** ülisuurslaalomis
**  hõbemedal kiirlaskumises
* 2008  Formigalis
**  **juunioride maailmameister** Alpi kahevõistluses
**  **juunioride maailmameister** suurslaalomis
**  hõbemedal ülisuurslaalomis
* 2009  Garmisch-Partenkirchenis
**  pronksmedal ülisuurslaalomis

### [[Maailma karikavõistlused mäesuusatamises|Maailma karikasarjas]]

Anna Veith on osalenud (seisuga 25. märts 2018) 230 MK-etapil ja jõudnud esikolmikusse 46 korda. 15 etappi on ta võitnud.

Hooajal 2013–2014 ja 2014–2015 võitis ta maailma karika.

#### Maailma karikasarja etapivõidud

## Isiklikku
16. aprillil 2016 abiellus ta endise lumelauduri Manuel Veithiga ning võttis tema perekonnanime.

## Viited

## Välislingid

* Anna Fenningeri koduleht
*